CELEX: 32019D0902
Language: lv
Date: 2019-05-28 00:00:00
Title: Komisijas Īstenošanas lēmums (ES) 2019/902 (2019. gada 28. maijs) par pasākumu, ko Zviedrija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū TWA Equipment S.r.l. ražotu transportlīdzekļu šķērveida pacēlāju (TL530LF modelis) (izziņots ar dokumenta numuru C(2019) 3886) (Dokuments attiecas uz EEZ.)

3.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 144/47
               
            
         KOMISIJAS ĪSTENOŠANAS LĒMUMS (ES) 2019/902
         (2019. gada 28. maijs)
         par pasākumu, ko Zviedrija veikusi saskaņā ar Eiropas Parlamenta un Padomes Direktīvu 2006/42/EK, lai aizliegtu laist tirgū TWA Equipment S.r.l. ražotu transportlīdzekļu šķērveida pacēlāju (TL530LF modelis)
         
            
               (izziņots ar dokumenta numuru C(2019) 3886)
            
         
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         Ņemot vērā Eiropas Parlamenta un Padomes 2006. gada 17. maija Direktīvu 2006/42/EK par mašīnām, un ar kuru groza Direktīvu 95/16/EK (1), un jo īpaši tās 11. panta 3. punkta otro daļu,
         tā kā:
         
                     (1)
                  
                  
                     Zviedrija 2017. gada 20. jūlijā informēja Komisiju par pasākumu, ko tā veikusi saskaņā ar Direktīvas 2006/42/EK 11. panta 1. punktu, lai aizliegtu laist tirgū transportlīdzekļu šķērveida pacēlāju (TL530LF modelis), ko ražojis TWA Equipment S.r.l., Via Inn s.n.c. 65015, Montesilvano (PE), Itālija (“ražotājs”) un izplatījis Lidköpings Carpart AB, Plastagan 12C, 53155 Lidköping, Zviedrija (“Carpart”).
                  
               
                     (2)
                  
                  
                     Zviedrija minēto pasākumu veica, jo uzskatīja, ka minētais transportlīdzekļu šķērveida pacēlājs neatbilst būtiskajām veselības aizsardzības un drošības prasībām, kas noteiktas Direktīvas 2006/42/EK I pielikuma 4.1.2.6. punkta c) apakšpunktā. Minētais noteikums paredz, ka mašīnas jāprojektē un jākonstruē tā, lai krava nevar bīstami slīdēt vai brīvi un negaidīti krist pat daļēja vai pilnīga enerģijas piegādes traucējuma gadījumā vai operatoram pārtraucot mašīnas darbināšanu. Pasākuma pamatojumā Zviedrija norādīja, ka cauruļvada plīsuma drošības vārsts nedarbojas pareizi un ka tas ietekmē slogošanas ierīču drošu darbību un rada nopietnu drošības apdraudējumu. Turklāt Zviedrija apgalvoja, ka daži drošības elementi (spiedienjutīgie vārsti) tiek atspējoti, kad pacēlājs tiek nolaists ar “pilnīgas nolaišanas” pogu, un tā rezultātā platformas var pārvietoties nevienmērīgi.
                  
               
                     (3)
                  
                  
                     Pēc tam, kad Komisija bija saņēmusi paziņojumu par Zviedrijas veikto aizsardzības pasākumu, tā sāka apspriešanos ar attiecīgajām personām, lai uzzinātu to viedokli. Komisija nosūtīja vēstuli ražotājam 2017. gada 12. augustā, un ražotājs uz to neatbildēja. Pamatojoties uz Zviedrijas iestāžu sniegto informāciju Komisijai, Carpart minēto iekārtu Zviedrijas tirgū vairs nepiegādā. Turklāt Carpart norādīja, ka ir sākta Zviedrijā piegādāto TL530LF modeļa TWA transportlīdzekļu pacēlājos rūpnīcā uzstādīto cauruļvada plīsuma drošības vārstu aizstāšana ar uzlabotiem drošības vārstiem. Zviedrijas iestādes atzinīgi novērtēja Carpart veiktās darbības TL530LF modeļa pacēlāju uzlabošanai.
                  
               
                     (4)
                  
                  
                     Zviedrijas sniegtie skaidrojumi un Komisijai pieejamā dokumentācija liecina, ka TL530LF modeļa šķērveida pacēlājs neatbilst būtiskajām veselības aizsardzības un drošības prasībām, kas noteiktas Direktīvas 2006/42/EK I pielikuma 4.1.2.6. punkta c) apakšpunktā.
                  
               
                     (5)
                  
                  
                     Zviedrijas veiktais pasākums ir vajadzīgs, lai nodrošinātu, ka TL530LF modeļa šķērveida pacēlājs nerada nopietnu drošības apdraudējumu, kura pamatā ir cauruļvada plīsuma drošības vārsta darbības traucējumi vai dažu drošības elementu atspējošana. Tikai šāds aizliegums nodrošinās, ka ražojums netiek laists tirgū, līdz attiecīgās būtiskās veselības aizsardzības un drošības prasības tiek izpildītas.
                  
               
                     (6)
                  
                  
                     Tāpēc Zviedrijas veiktais aizsardzības pasākums ir piemērots, vajadzīgs un proporcionāls, un tas būtu jāuzskata par pamatotu,
                  
               IR PIEŅĒMUSI ŠO LĒMUMU.
         
            1. pants
            Zviedrijas veiktais pasākums, ar kuru aizliedz laist tirgū transportlīdzekļu šķērveida pacēlāju (TL530LF modelis), ko ražojis TWA Equipment S.r.l., Via Inn s.n.c. 65015, Montesilvano (PE), Itālija, un izplatījis Lidköpings Carpart AB, Plastagan 12C, 53155 Lidköping, Zviedrija, ir pamatots.
         
         
            2. pants
            Šis lēmums ir adresēts dalībvalstīm.
         
         
            Briselē, 2019. gada 28. maijā
            
               
                  Komisijas vārdā –
               
               
                  Komisijas locekle
               
               Elżbieta BIEŃKOWSKA
            
         
         
            (1)  OV L 157, 9.6.2006., 24. lpp.